ՀԻՄՆԱՎՈՐՈՒՄ

«ԲԱՐՁՐԱԳՈՒՅՆ ԿՐԹՈՒԹՅԱՆ ԵՐՐՈՐԴ ՄԱԿԱՐԴԱԿՈՒՄ ՈՒՍՈՒՄՆԱՌՈՒԹՅԱՆ ԿԱԶՄԱԿԵՐՊՄԱՆ ԵՎ ԳԻՏԱԿԱՆ ԱՍՏԻՃԱՆԻ ՇՆՈՐՀՄԱՆ ԿԱՐԳԸ, ՆԵՐԱՌՅԱԼ ԸՆԴՈՒՆԵԼՈՒԹՅԱՆ ԸՆԴՀԱՆՐԱԿԱՆ ՊԱՅՄԱՆՆԵՐԸ ԵՎ ՈՒՍՈՒՄՆԱՌՈՒԹՅԱՆ ԿԱԶՄԱԿԵՐՊՄԱՆ ԸՆԴՀԱՆՈՒՐ ՊԱՀԱՆՋՆԵՐԸ, ԻՆՉՊԵՍ ՆԱԵՎ ԳԻՏԱԿԱՆ ԱՍՏԻՃԱՆԻ ՇՆՈՐՀՄԱՆ ՉԱՓԱՆԻՇՆԵՐՆ ՈՒ ԸՆԹԱՑԱԿԱՐԳԸ, ԵՐՐՈՐԴ ՄԱԿԱՐԴԱԿԻ ԿՐԹԱԿԱՆ ԾՐԱԳՐԵՐՈՎ ՇՆՈՐՀՎՈՂ ՈՐԱԿԱՎՈՐՈՒՄՆԵՐԸ ՀԱՎԱՍՏՈՂ ԴԻՊԼՈՄՆԵՐԻՆ (ԱՅԴ ԹՎՈՒՄ՝ ՀԱՄԱՏԵՂ ԿԱՄ ԿՐԿՆԱԿԻ ՈՐԱԿԱՎՈՐՄԱՆ) ԵՎ ՀԱՎԵԼՎԱԾԻՆ ՆԵՐԿԱՅԱՑՎՈՂ ՊԱՀԱՆՋՆԵՐԸ ՀԱՍՏԱՏԵԼՈՒ ՄԱՍԻՆ»
 ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ

1. Ընթացիկ իրավիճակը և իրավական ակտի ընդունման անհրաժեշտությունը
 «Հայաստանի Հանրապետությունում բարձրագույն կրթության երրորդ մակարդակում ընդունելության և ուսումնառության կազմակերպման ընդհանուր պահանջները, գիտական աստիճանի շնորհման կարգը հաստատելու մասին» ՀՀ կառավարության որոշման նախագիծն (այսուհետ՝ Նախագիծ) ընդունվում է Բարձրագույն կրթության և գիտության մասին օրենքի (այսուհետ՝ Օրենք) 35-րդ հոդվածի 1-ին մասի 20-րդ ենթակետին և 13-րդ հոդվածի 5-րդ մասին, ՀՀ կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» N 1902-Լ որոշմամբ հաստատված Հավելված 1-ի Կրթության, գիտության, մշակույթի և սպորտի նախարարության «Գիտություն» բաժնի 30.4-րդ կետին և ՀՀ վարչապետի 2026 թվականի հունվարի 29-ի «Բարձրագույն կրթության և գիտության մասին» օրենքի» կիրարկումն ապահովող միջոցառումների ցանկը հաստատելու մասին» N 70-Ա որոշմամբ հաստատված Հավելվածի 15-րդ կետին համապատասխան:
Օրենքով ներդրվել է բարձրագույն կրթության եռաստիճան համակարգ, որի երրորդ մակարդակը հաջողությամբ ավարտած անձինք պետք է ստանան դոկտորի որակավորում (PhD)։ Այս համակարգը նախատեսում է ներկայիս ասպիրանտական կրթության՝ բարձրագույն կրթության երրորդ մակարդակին համարժեք դարձնելը՝ համաձայն Բոլոնիայի գործընթացի և Զալցբուրգյան սկզբունքների։
Միաժամանակ, միջազգային չափանիշներին համապատասխան կրթական միջավայրի ապահովելուն միտված՝ բարձրագույն կրթության երրորդ մակարդակի համար ևս օրենքով ամրագրվել է կրթական ծրագրերի լիցենզավորման գործընթացների  պարտադիր բնույթը, քանի որ ներկայումս ասպիրանտական ծրագրերը չեն լիցենզավորվում (համապատասխան իրավական ակտերով նախատեսված է միայն ըստ մասնագիտությունների ասպիրանտուրայի ձևով գիտական կադրեր պատրաստելու նպատակով ասպիրանտուրայի բացում կամ դրա գործունեության դադարեցում), որը չի համապատասխանում տվյալ մակարդակի կրթական ծրագրերի  իրականացման համար մրցունակ կրթության չափանիշներին ու որակի համապարփակ չափորոշիչներին։
2004 թվականին ընդունված «Բարձրագույն և հետբուհական մասնագիտական կրթության մասին» ՀՀ օրենքից հետո մինչ այժմ փաստացի անցում չի կատարվել բարձրագույն կրթության երրորդ մակարդակի և ասպիրանտական ծրագիրը համարվում է հետբուհական, մինչդեռ Եվրոպական բարձրագույն կրթության տարածքում ասպիրանտական կրթությունը դոկտորի որակավորման շնորհմամբ համարվում է բարձրագույն կրթության համակարգի երրորդ մակարդակի որակավորում։ Ավելին, ասպիրանտուրայի ընդունելության և ուսումնառության, ինչպես նաև գիտական աստիճանի շնորհման  գործընթացները կանոնակարգող ՀՀ-ում գործող իրավական ակտերը դեռևս լիարժեքորեն չեն ապահովում Եվրոպական բարձրագույն կրթության տարածքի պահանջներին համապատասխան միջազգային մրցունակություն և որակի գնահատման հստակ մեխանիզմներ, որն էլ իր հերթին խոչընդոտում է՝
· որակյալ և միջազգային չափանիշներին համապատասխան գիտական հետազոտությունների իրականացումը,
· դոկտորական ծրագրերի միջազգայնացումը,
· բարձրագույն կրթության և գիտության ոլորտում շարժունության ապահովումը։
Եվրոպական համալսարանների ասոցիացիայի (EUA) կողմից («Salzburg Recommendations» վերնագրով) մշակված և դոկտորական կրթության կազմակերպմանն ուղղակիորեն վերաբերող «Զալցբուրգյան հիմնական սկզբունքները» (Salzburg Principles) հանդիսանում են Բոլոնիայի գործընթացի մի մասը և ուղղված են դոկտորական կրթության բարելավմանը, նպատակ ունենալով խթանել  միջազգային համագործակցությունը և շարժունությունը: Մասնավորապես, դոկտորական կրթությունը դիտարկելով որպես անկախ գիտական հետազոտություն՝ դոկտորական ծրագրերի համապատասխան կառուցվածքով և դոկտորական կրթության բոլոր փուլերում որակի գնահատման ու բարելավման մեխանիզմների ապահովմամբ, պետք է հստակ սահմանվեն այն ակադեմիական և հետազոտական չափանիշները, որոնց համապատասխան դոկտորանտը ստանալու է գիտական աստիճան։
Այս համատեքստում երրորդ մակարդակում կրթության համադրելիությունը եւ համապատասխանությունը Զալցբուրգյան սկզբունքներին ապահովելու նպատակով վերանայվում ու սահմանվում են բարձրագույն կրթության համակարգում որակավորման երրորդ մակարդակում ընդունելության և ուսումնառության կազմակերպման պայմանները և պահանջները, ինչպես նաև գիտական աստիճանի (PhD) շնորհման չափանիշներն ու որակի չափորոշիչները: 
Հաշվի առնելով վերոնշյալը, ինչպես նաև հիմք ընդունելով օրենքի լիազորող դրույթները, առաջացել է անհրաժեշտություն՝ նախկինում գործող մի շարք առանձին կարգավորումների փոխարեն հաստատել ընդհանուր կառուցվածքով մեկ միասնական կարգ, բարձրագույն կրթության երրորդ մակարդակի համար առանձին մասերով կարգավորելով ընդունելության, ուսումնառության և որակավորման շնորհման ընդհանուր դրույթներին վերաբերող հարցերը: 
2. Առաջարկվող կարգավորման բնույթը
Նախագիծը նախատեսում է Բոլոնիայի գործընթացի և Զալցբուրգյան սկզբունքների պահանջներին համահունչ վերանայել և արդիականացնել բարձրագույն կրթության երրորդ մակարդակի՝ դոկտորական կրթության համակարգը՝ ընդգրկելով հետևյալ հիմնական ուղղությունները․
1) Ընդունելության և ուսումնառության կարգավորում - նախատեսվում է հաստատել ընդունելության և ուսումնառության կազմակերպման հստակ կարգավորումներ՝ ապահովելով ուսումնական գործընթացի թափանցիկություն, արդարացիություն և համարժեքություն միջազգային չափանիշներին, դրան համահունչ վերանայելով նաև օտար լեզվի (անգլերեն, ֆրանսերեն, գերմաներեն) իմացության պահանջի տրամաբանությունը: Ի տարբերություն ՀՀ կառավարության 2016 թվականի փետրվարի 25-ի N 238-Ն որոշման հավելվածի 14-րդ կետի պահանջի, որով օտար լեզվի համապատասխան իմացության մակարդակի հավաստագիրը պահանջվում էր ընդունելության մեկնարկի փուլում, Նախագծի Հավելված 2-ի 28-րդ կետով անգլերեն լեզվի (ընդ որում՝ նկատի ունենալով նաև 2026 թվականից «TOEFL» քննական համակարգում նախատեսված փոփոխությունները ըստ գնահատման միավորների նոր համակարգի)  տիրապետման  և որակավորման պահանջների արդիականացման մասով սահմանվում է ատենախոսության պաշտպանության ու դոկտորի գիտական աստիճանի շնորհման գործընթացի մեկնարկի նախապայման: Այն հնարավորություն կտա դոկտորանտին ուսումնառության ընթացքում ապահովել լեզվի պատշաճ մակարդակը, որտեղ լեզվի տիրապետումը կդիտարկվի որպես հետազոտական արդյունքը հանրայնացնելու գործիք, այլ ոչ՝ ուղղակի երրորդ մակարդակ մուտքի արգելք: Ուսանողների ընդունելության և ուսումնառության կազմակերպման ավելի մանրամասն պայմաններն ու ընթացակարգերը Օրենքով նախատեսվում է սահմանել բուհի ակադեմիական խորհրդի կողմից: 
2) Հետազոտական ծրագրերի գնահատում և ղեկավարման մեխանիզմներ - Դոկտորական ծրագրերի թեկնածուները հնարավորություն կունենան ընտրելու հավանական գիտական ղեկավար՝ վերջինիս կողմից ներկայացված հետազոտական թեմաների հետազոտության հիման վրա։ Ամրագրվելու է նաև գիտական ղեկավարի գիտաչափական տվյալների գնահատման մեխանիզմը, ներառյալ միջազգային գիտատեղեկատվական շտեմարաններում ունեցած տպագրությունները։
3) Ուսումնառության ճկունության ապահովում – Օրենքով ընձեռնված հնարավորություններից ելնելով՝ դոկտորական կրթությունը կարող է իրականացվել ամբողջական կամ մասնակի բեռնվածությամբ (անհրաժեշտ կրեդիտների ամրագրմամբ)՝ ուսանողի կարողությունների, զբաղվածության կամ ֆինանսական հնարավորությունների հիման վրա։
4) Գիտական աստիճանի շնորհման գործընթացի բարելավում – Դոկտորական ատենախոսության արդյունքների և դրույթների հրապարակման հստակ պահանջների սահմանում՝ հավասարակշռություն ապահովելով Scopus ու Web of Science-ի միջազգային գիտատեղեկատվական շտեմարաններում տպագրությունների և ՀՀ կամ օտարերկրյա պետությունների գրախոսվող գիտական պարբերականներում տպագրված հոդվածների միջև: Դիտարկվում է տվյալ մասնագիտության բնագավառին համապատասխան գիտական աստիճանի հայցման յուրաքանչյուր հեղինակի համար գիտական աստիճան շնորհող առանձին մասնագիտական խորհրդի ձևավորում։ 
5) Որակական պահանջների բարելավում – դոկտորական ատենախոսության պաշտպանության հեղինակի, ինչպես նաև գիտական ղեկավարի, ընդդիմախոսի, մասնագիտական խորհրդի անդամի և փորձագետի համար միջազգային գիտատեղեկատվական շտեմարաններում ընդգրկված պարբերականներում անհրաժեշտ քանակի տպագրություններ ունենալու պահանջների սահմանում: Ամրագրվում է դոկտորական ատենախոսության պաշտպանության հեղինակի համար որպես առաջին հեղինակ (հայցողի անունը և ազգանունը տվյալ դեպքում հեղինակների շարքում առաջինն է նշված) հոդված ունենալու պահանջը: 
6) Միջազգային համագործակցության խթանում - Կավելացվեն հնարավորություններ օտարերկրյա գիտնականների մասնակցության համար՝ որպես համաղեկավարներ, միաժամանակ պաշտպանության գործընթացին առցանց մասնակցությունն ընդունելի կլինի, այդ թվում՝ որպես մասնագիտական խորհրդի անդամ։
3. ՀՀ կառավարության որոշման նախագծի մշակման գործընթացում ներգրավված ինստիտուտները և անձինք
[bookmark: _GoBack]       ՀՀ կրթության, գիտության, մշակույթի և սպորտի նախարարության բարձրագույն կրթության և գիտության կոմիտե, Գիտությունների ազգային ակադեմիա, բարձրագույն ուսումնական հաստատություններ և գիտական կազմակերպություններ: 
4. Ակնկալվող արդյունքը
Նախագծի նպատակն է ներդնել որակյալ և մրցունակ դոկտորական կրթության համակարգ՝ դոկտորական կրթության ամբողջ գործընթացի (ներառյալ՝ գիտական աստիճանի շնորհումը) համար ստեղծելով չափելի, հստակ և թափանցիկ ընթացակարգեր։ Բարձրագույն կրթության երրորդ մակարդակում ամբողջական ու միասնական կարգավորման միջոցով ընդունելության և ուսումնառության կազմակերպման, ինչպես նաև գիտական աստիճանի (դոկտորական) շնորհման գործընթացը կանոնակարգող իրավական ակտի կիրարկման արդյունքում ակնկալվում է՝
1) Ընդունելության, ուսումնառության և աստիճան շնորհման գործընթացների հստակեցում - Բարձրագույն կրթության երրորդ մակարդակում ընդունելության ու ուսումնառության պահանջների արդիականացում և կրթական ծրագրերի համադրում եվրոպական չափանիշների հետ, ինչպես նաև հետազոտական կրթության և գիտական աստիճանի շնորհման չափանիշների ու պայմանների սահմանում՝ համապատասխանեցնելով միջազգային չափանիշներին: 
2) Միջազգային մրցունակության բարձրացում - Կվերանայվեն գիտական աստիճան շնորհելու չափանիշները և ընթացակարգը, կավելանան միջազգային հրապարակումների պահանջները, ինչը կնպաստի գիտնականի վարկի և միջազգային համագործակցության բարձրացմանը և կխթանի միջազգային ասպարեզում ակադեմիական շարժունությունը:
3) Գիտական աստիճանի շնորհման գործընթացի արդիականացում – Գիտական աստիճանի շնորհման որակական ցուցանիշների ամրապնդում, միջազգայնացման խթանում և գիտական վերարտադրության արդի պահանջներին համապատասխան որակական և բովանդակային չափանիշների վրա հիմնված գործիքակազմի ներդրում: Գիտական աստիճանի շնորհման գործընթացի տարբեր օղակներում գիտնականներին ներգրավելիս կկարևորվի բարձր գիտաչափական տվյալներ ունենալը և ակտիվ գիտնական լինելը: Գիտական աստիճանի շնորհման գործընթացում կխթանվի օտարերկրյա գիտնականների մասնակցությունը՝ բարձրացնելով գնահատման բազմակողմանիությունն ու միջազգային չափանիշներին համապատասխանությունը: 
4) Եվրոպական մոդելի ներդրման ապահովում – Առաջարկվող կարգավորումները կստեղծեն պայմաններ գիտական աստիճանի շնորհման համակարգի սահուն անցման դեպի եվրոպական մոդելի՝ հիմք ընդունելով եվրոպական բարձրագույն կրթական տարածքի չափանիշները և սկզբունքները։
5. ՀՀ կառավարության որոշման նախագծի ընդունման կապակցությամբ լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվող փոփոխությունների մասին
       Նախագծի ընդունման կապակցությամբ ՀՀ պետական կամ տեղական ինքնակառավարման մարմինների բյուջեներում եկամուտների և ծախսերի ավելացում կամ նվազեցում չի նախատեսվում: 
6. ՀՀ կառավարության որոշման նախագծի ընդունման կապակցությամբ այլ իրավական ակտերի նախագծերի կամ դրանց ընդունման անհրաժեշտության բացակայության մասին
       Նախագծի ընդունմամբ պայմանավորված անհրաժեշտություն է առաջացել ուժը կորցրած ճանաչել մի շարք իրավական ակտեր, ինչը նպատակ ունի ապահովել իրավական որոշակիությունը և բացառել այդ իրավական ակտերով բարձրագույն կրթության երրորդ մակարդակի համապատասխան գործընթացների մասով կարգավորումների կրկնությունը, ինչպես նաև ապահովելով «Բարձրագույն կրթության և գիտության մասին» ՀՀ օրենքի 43-րդ հոդվածի 3-րդ և 4-րդ մասերի պահանջները: Մասնավորապես.
1) Հայաստանի Հանրապետության կառավարության 2007 թվականի ապրիլի 26-ի «Ասպիրանտուրայի դիմորդների հետ կնքվող պայմանագրի օրինակելի ձևը և բարձրագույն ու հետբուհական կրթություն իրականացնող ուսումնական կամ գիտական կազմակերպություններում ասպիրանտուրան պետական պատվերի շրջանակներում ուսումնառած և ավարտած մասնագետների աշխատանքի տեղավորման կարգը հաստատելու մասին» N 581-Ն որոշումը և Հայաստանի Հանրապետության կառավարության 2001 թվականի հուլիսի 20-ի «Հայաստանի Հանրապետությունում ասպիրանտուրայում և դոկտորանտուրայում ուսուցման կարգը հաստատելու մասին» N 662 որոշումը և Հայաստանի Հանրապետության կառավարության 2016 թվականի փետրվարի 25-ի «Հայաստանի Հանրապետությունում ասպիրանտուրայի ընդունելության և Հայաստանի Հանրապետությունում ասպիրանտուրայի ընդունելության և ուսուցման, դոկտորանտուրայի և հայցորդության ձևակերպման կարգը հաստատելու և Հայաստանի Հանրապետության կառավարության 2001 թվականի հուլիսի 20-ի N 662 որոշումն ուժը կորցրած ճանաչելու մասին» N 238-Ն որոշման 2-րդ կետը՝ ուժը կորցրած են ճանաչվում սույն Նախագծի ուժի մեջ մտնելու պահից, քանի որ դրանցով սահմանված կարգավորումներն ամբողջությամբ ներառվել կամ վերանայվել են նոր կարգով,
2) Հայաստանի Հանրապետության կառավարության 1997 թվականի օգոստոսի 8-ի «Հայաստանի Հանրապետությունում գիտական աստիճանների շնորհման կարգը և չափանիշները հաստատելու մասին» N 327 որոշումը և Հայաստանի Հանրապետության կառավարության 2016 թվականի փետրվարի 25-ի «Հայաստանի Հանրապետությունում ասպիրանտուրայի ընդունելության և Հայաստանի Հանրապետությունում ասպիրանտուրայի ընդունելության և ուսուցման, դոկտորանտուրայի և հայցորդության ձևակերպման կարգը հաստատելու և Հայաստանի Հանրապետության կառավարության 2001 թվականի հուլիսի 20-ի N 662 որոշումն ուժը կորցրած ճանաչելու մասին» N 238-Ն որոշումը՝ ուժը կորցրած կճանաչվեն 2030 թվականի դեկտեմբերի 25-ից, պայմանավորված նշված կարգերով սահմանված կարգավորումների շրջանակներում գիտության թեկնածուի և գիտության դոկտորի գիտական աստիճանների հայցման համար սահմանված կարգով ու ժամկետներում ասպիրանտուրա ընդունված կամ հայցորդ կամ դոկտորանտ ձևակերպված անձանց սոցիալական երաշխիքների և գիտական աստիճանաշնորհման գործընթացի շարունակականության ապահովմամբ:
Նախագծի ընդունմամբ այլ իրավական ակտերում փոփոխություններ կատարելու անհրաժեշտությունը բացակայում է: 
7. [bookmark: _Hlk145088792]Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններին
Նախագծի ներկայացումը բխում է ՀՀ կառավարության 2021-2026թթ. ծրագրի «Գիտություն» բաժնի 30.4-րդ կետի ընդհանուր նպատակներից (սահմանված են  Հայաստանի Հանրապետությունում գիտական աստիճանաշնորհման կանոնակարգի դրույթներ, որոնք նպաստում են միջազգային համագործակցությանը և ՀՀ-ում իրականացվող գիտական հետազոտությունների միջազգայնացմանը), ինչպես նաև ««Հայաստանի Հանրապետության կրթության մինչև 2030 թվականի զարգացման պետական ծրագիրը» հաստատելու մասին» օրենքի (ՀՕ-441-Ն, 16.11.2022թ.) 81.5-րդ կետի «ժե» և «ժզ» ենթակետերից, մասնավորապես՝
 «ժե. բարձրագույն կրթության երրորդ աստիճանի արդիականացում` անցում գիտական միաստիճան (PhD) համակարգի և դոկտորի որակավորման աստիճանի, գիտահետազոտական կրթության և գիտական աստիճանաշնորհման չափանիշների ու պայմանների հստակեցում՝ համապատասխանեցնելով միջազգային չափանիշներին,
ժզ. դոկտորական ծրագրերի բարելավում Հայաստանի Հանրապետության առաջատար բուհերում կամ բուհերի համագործակցության միջոցով՝ անհրաժեշտության դեպքում կրթության կազմակերպման նոր մոդելների ներդրմամբ,»:
